NAGYGERESD  KÖZSÉG  ÖNKORMÁNYZAT  KÉPVISELŐTESTÜLETÉNEK

9 / 1998. / XII.15./ SZÁMÚ RENDELETE

NAGYGERESD KÖZSÉG CÍMERÉRŐL, ZÁSZLAJÁRÓL, PECSÉTJÉRŐL 
ÉS A DÍSZPOLGÁRI CÍM ADÖMÁNYOZÁSÁRÓL

Nagygeresd község önkormányzat képviselőtestülete a Helyi önkormányzatokról szóló 1990 évi LXV. Tv. 1. §. / 6 / bekezdésének a. / pontjában biztosított jogkörében az önkormányzat jelképeiről és azok használatának rendjéről, valamint a díszpolgári cím adományozásáról 
az alábbi rendeletet alkotja:

I.Fejezet

Az önkormányzat jelképei

1.§

Az önkormányzat jelképei, mint a település történelmi múltjára utaló, díszítő 
szimbólumok: a címer és a zászló.

2.§

A település címerének leírása

A község címere: a zöld csücsköstalpú pajzs mezejében a község régi, 1850 – től kezdve adatolt pecsétlenyomatán is látható címere, egy jobbjában szablyát villogtató arany oroszlán látható. A pajzs tetején ezüstsisakon arany lombos nemesi korona helyezkedik el. A sisaktakaró színe zöld – arany. A pajzs alatt szalagon Nagygeresd neve olvasható. 

A címer használatának köre és szabályai

3.§

1./ Nagygeresd címere a település történelmi múltjára utaló jelkép, a Magyar Köztársaság címerét nem helyettesítheti.

2./ Az önkormányzat címerét, mint  díszítő és utaló jelképet használni lehet:
a./ az önkormányzat körpecsétjén, amely gumibélyegző, legnagyobb 35 mm átmérőjű, megfelelő körirattal ellátva
b./ az önkormányzat zászlaján és lobogóján, annak változatain
c./ az önkormányzat szerveinek, a polgármesternek, jegyzőnek készített levélpapírok fejlécén, illetve borítékján
d./ az önkormányzat által kiadott díszokleveleken, emléklapokon, kitüntető emlékérmeken
e./ a faluház épületének bejáratánál, tanácskozótermében, és más protokolláris célt szolgáló helyiségekben
f./ az önkormányzat és szervei által megjelentetett, a település életével foglalkozó kiadványokon, meghívókon, emléktárgyakon
g./ a községbe vezető utak mellett a közigazgatási határnál lévő táblákon

3./ A (2) bekezdés a-g.) pontjaiban meghatározottakon kívül más jogi személy számára az általa készített kiadványokon, vagy jellegzetes termékeken az önkormányzat címerének használatát – kérelmére – a polgármester javaslata alapján a képviselőtestület engedélyezi.

4./ Kereskedelmi vagy reklámcélú felhasználás esetén a címer használatáért gyártási és forgalmazási díjat kell fizetni. A díj mértékét a polgármester javaslata alapján a képviselőtestület állapítja meg.

5./ A díj megállapítása történhet egyösszegben, évi átalány formájában, vagy az elért árbevétel arányában.

4.§

1./ A község címerének használatára vonatkozó kérelemnek tartalmaznia kell:

     a./ a kérelmező nevét, címét,
     b./ a címer felhasználásának célját,
     c./ az előállítani kívánt mennyiséget, darabszámot,
     d./ a címer előállításának anyagát,
     e./ a terjesztés, forgalombahozatal esetén ennek módját
     f./ a címerrel díszítendő tárgy mintapéldányát / rajzát, tervezetélt, fénymásolatát, stb. /

2./ A címer használatára vonatkozó engedélynek tartalmaznia kell:

    a./ az engedélyes megnevezését és címét,
    b./ az előállítás anyagát,
    c./ az engedélyezett felhasználás célját,
    d./ az előállításra engedélyezett mennyiséget
    e./ a felhasználás rendjét, illetőleg az engedély érvényességének időtartamát,
    f./ a terjesztés, a forgalombahozatal módjára vonatkozó esetleges kikötéseket,
    i./ amennyiben a címer használatáért díjat kell fizetni, a díj összegét.

3./ A kiadott engedélyekről a jegyző nyilvántartást vezet.

4./ Indokolt esetben a kiadott engedélyt a polgármester visszavonhatja.

5.§

1./ Az önkormányzat címerének kicsinyítése csak olyan mértékű lehet, hogy az ne sértse a hiteles ábrázolást.

2./ Amennyiben nincs lehetőség az önkormányzat címerének eredeti színben való
     ábrázolására, akkor az csak a hordozó tárgy anyagának / fém, bőr, fa, stb. / színében, de 
     a heraldika általános szabályainak megtartásával történhet. 

III. Fejezet

6.§

A település zászlajának és lobogójának  leírása

A zászló színe zöld – fehér, a címert a zászló közepén a felfüggesztés módjától függő állásban a felfüggesztéshez képest egyharmadon kell elhelyezni a 2. számú mellékleten látható ábra szerint.

7.§

1./ A zászló, lobogó méretarányos változatai használhatók:

     a./ hivatalos állami ünnepek alkalmával a Magyar Köztársaság zászlajával együtt,
     b./ a község életében jelentős események, ünnepségek és rendezvények alkalmából
          hivatalos zászlóval együtt,
     c./ az önkormányzat termeiben, a polgármester irodájában és a képviselőtestület 
          ülésének helyszínén
     d./ nemzeti gyászesemény alkalmával a fekete gyászlobogóval együtt,
          félárbocra eresztve,
     e./ minden, a községgel összefüggő, vagy az önkormányzat részvételével rendezett
          eseményen.

2./ A zászló előállításának engedélyezésére a címerre vonatkozó rendelkezéseket kell
     alkalmazni.

IV. Fejezet

8.§

A település pecsétjének leírása

Kör alakú pecsétlap, szélén peremmel. A  pecsétmező  közepén Nagygeresd község címerének kontúrrajza, melyet két- oldalról és felülről nagybetűs körirat övez Nagygeresd község pecsétje.

9.§.

1./ Az önkormányzat címerével ellátott körpecsét, az önkormányzat és más bel – illetve külföldi önkormányzatok közötti kapcsolatokban protokolláris célból, illetve szerződések, megállapodások hitelesítésekor, valamint az önkormányzat belső működésével kapcsolatos rendelkezések, kitüntető oklevelek hitelesítésekor használható.

2./ Az önkormányzat címerével ellátott körpecsét hatósági eljárás során nem alkalmazható.

V. Fejezet

10.§

Díszpolgári cím és annak adományozása

A község önkormányzata attól a céltól vezérelve, hogy a helyi közösség szolgálatában kiemelkedő érdemeket szerzett személyeket méltó elismerésben részesíthesse, valamint személyüket és cselekedeteiket megfelelőképpen értékelve állíthassa példaként a jelen és az utókor elé, díszpolgári címet alapít.

11.§

A  díszpolgári cím

1./ A község díszpolgára cím adományozható annak a magyar vagy külföldi állampolgárnak, aki valamely kiemelkedően jelentős munkájával vagy egész életművével mind a település, mind pedig országosan vagy nemzetközi viszonylatban olyan általános elismerést szerzett, amely hozzájárul a település jó hírnevének öregbítéséhez, továbbá példamutató emberi magatartás miatt egyébként köztiszteletben áll.

2./ A díszpolgári címmel, külön erre a célra készített díszoklevél, emlékplakett és tárgyjutalom jár.

3./ A tárgyjutalom összegét a képviselőtestület az adományozással egyidőben állapítja meg.

12.§

1./ A község díszpolgára az adományozástól kezdve viselheti a kitüntető címet, valamint élvezi azokat a kiváltságokat, amelyek a rendelet szerint a díszpolgárokat megilletik.

2./ A község díszpolgára:
    a.) az önkormányzat által rendezett minden ünnepségre hivatalos és a lehetőség szerint ezeken 
         megkülönböztetett hely illeti meg,
   b.) díjtalanul látogathatja az önkormányzat közművelődési intézményét, valamint ilyen jellegű 
         rendezvényeit,
   c.) elhalálozása esetén – családja beleegyezésével – az önkormányzat saját halottjának tekinti 
        és ingyenes díszsírhelyet biztosít számára.

13.§

Az elismerés adományozásának rendje

1./ A díszpolgári cím az évenként megtartandó falunap alkalmával rendezett ünnepségen kerül átadásra.

2./ Az elismerés odaítélése a képviselőtestület hatáskörébe tartozik.

3./ A képviselőtestület az elismerés odaítéléséről minősített szótöbbséggel dönt.

4./ A díszpolgári cím adományozásáról szóló oklevelet a polgármester adja át. Az adományozást határozat formájában a testületi ülés jegyzőkönyvébe kell foglalni és részletesen meg kell indokolni.

14.§

1./ A díszpolgári díszoklevél tartalmazza:
a.) az adományozó megjelölését
b.) a díszpolgári címet adományozó határozat számát és keltét
c.) az adományozott nevét, lakcímét, foglalkozását
d.) az adományozás keltét
e.) a polgármester és a jegyző aláírását
f.) a képviselőtestület pecsétjét.

2./ A díszpolgári cím adományozását rövid életrajz és az érdemek rövid leírásával, díszes kivitelű albumban kell megörökíteni és nyilvántartani.

15.§

Az elismerés visszavonása

1./ A díszpolgári cím visszavonható, ha az elismerésben részesített személy arra érdemtelenné válik.

2./ Érdemtelen az elismerésre különösen az, akit a bíróság a közügyek gyakorlásától jogszerűen eltiltott. Ebben az esetben az elismerést vissza kell vonni.

16.§

1./ Az elismerésben részesített személyekről a polgármesteri hivatal nyilvántartást vezet és gondoskodik a 12. § 1 – 2.) bekezdésében foglalt rendelkezések érvényesüléséről.

2./ Az elismerések és juttatások költségeinek fedezetét az éves költségvetésben az önkormányzatok igazgatási tevékenysége szakfeladaton kell biztosítani.

VI. Fejezet

17.§

Záró rendelkezések

Aki az önkormányzat jelképeit jogosulatlanul, az engedélytől eltérően vagy közösséget sértő módon használja fel, szabálysértést követ el és 10.000.- Ft – ig terjedő pénzbírsággal sújtható.

18.§

1./ A rendelet kihirdetése napján lép hatályba.

2./ A rendelet kihirdetéséről a jegyző gondoskodik.

Nagygeresd, 1998. december 15.

Ágoston Gábor 				Németh János
Polgármester					jegyző

A rendelet kihirdetve 1998. december 15.

						Németh János
						jegyző